... Ես նկատեցի, որ նաեւ հարցնում են՝ իսկ ինչքանով է ճիշտ, որ մարդկանց քննադատում եք 10 հազար դրամ վերցնելու համար: Ճշտի ու սխալի մեջ չէ հարցը, որովհետեւ եթե մենք այս խոսակցությունը չունենանք, փակուղուց դուրս չենք գա: Մեր ամենակարեւոր խնդիրը մարդկանց փոփոխությունների բանաձեւ առաջարկելն է: Ես կարծում եմ, որ ԵԼՔ դաշինքը Հայաստանում փոփոխությունների թիվ մեկ պատասխանատուն է, եւ մենք չենք պատրաստվում այդ պատասխանատվությունից խուսափել: Այդ փոփոխոթյունների բանաձեւը հետեւյալն է. ՀՀ քաղաքացիները մեզ պետք է լիազորեն իրականացնել փոփոխություններ եւ մենք կիրականացնենք փոփոխություններ: Եթե լիազորեն եւ մենք չիրականացնենք, ես քաղաքականությամբ այլեւս չեմ զբաղվի: Բայց չի կարելի դալաններում մեզ ասել՝ ձեր կյանքին մեռնենք, ու գնալ 41 հազար ձայն տալ Սամվել Ալեքսանյանին: Միայն Սամվել Ալեքսանյանը, ձեր ասած ատելի օլիգարխիայի ներկայացուցիչը, մեր քաղաքական ուժի համարյա կեսի չափ ձայն է ստացել: Ընտրակաշառք են բաժանել, ինչ են արել, էական չէ: Փաստն այն է, որ քվեթաթերթիկը նետելու պահին որեւէ քաղաքացու որեւէ մեկը չի պարտադրել: Գլխին ատրճանակ չեն պահել: Կամ եթե նույնիսկ պահել են, դա ի՞նչ արդարացում է: Փոփոխությունները սկսում են մեր մտքից: Առիթի դեպքում ցույց տվեք ձեր կամքը եւ դա կդառնա իրականություն: